鄭致國宣義見過小山留飲敘舊
作者：郭祥正
朝代：宋

paragraphs: 一見翰林子，悵然懷昨游。
盡爲泉下鬼，猶有水中漚。
屏跡今雖久，驚魂恐未收。
殘年唯伏枕，幾月不登樓。
促榻開青眼，論詩慰白頭。
嶺雲遮薄暑，江雨濕新秋。
蔬飯慚無味，星軺强少留。
會難真可惜，老去只添愁。
明歲聞官滿，高才副帝求。
功名隨會遇，閥閲暢源流。
養大應知損，安卑且尚柔。
不孤將有託，吾說肯虚投。